Diari Oficial de la Generalitat Valenciana


Sumari del DOGV 9669, del 25-08-2023 (2023/8885)

RESOLUCIÓ de 13 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de centre d'emmagatzematge, venda i distribució de GLP al camí de la Mar 2, parcel·la 10, del terme municipal de Sagunt. Expedient: (2019655) 78/2021/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8885


Data del document
:   13-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 13 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de centre d'emmagatzematge, venda i distribució de GLP al camí de la Mar 2, parcel·la 10, del terme municipal de Sagunt. Expedient: (2019655) 78/2021/AIA. [2023/8885]  
«Informe d'impacte ambiental  
Expedient: (2019655) 78/2021/AIA.  
Títol: Centre d'emmagatzematge, venda i distribució de GLP.  
Promotor: Instalaciones Palmas Sagunto, SL.  
Òrgan substantiu: Ajuntament de Sagunt.  
Ref. òrgan substantiu: 522140W.  
Localització: camí de la Mar 2, parcel·la 10, del terme municipal de Sagunt (València).  
  
Antecedents i tramitació administrativa  
Consta en aquest òrgan ambiental (Servei d'Avaluació d'Impacte Ambiental) una consulta realitzada per l'Ajuntament de Sagunt (òrgan substantiu), el 15 de gener de 2021, sobre la necessitat de sotmetre a avaluació d'impacte ambiental l'activitat d'un centre d'emmagatzematge i distribució d'envasos de GLP per a una capacitat de 50.000 kg (expedient 14/5963-YQF).  
Amb data 31 de març de 2021, es remet l'informe a l'òrgan substantiu, en què es notifica que el GLP és un combustible fòssil, per tant, l'emmagatzematge de GLP en quantitat de 50 tones pot entendre's inclòs en l'epígraf l del grup 4 de l'annex II i, per tant, requereix avaluació d'impacte ambiental simplificada.  
Amb data 30 de juliol de 2021 té entrada en aquest òrgan ambiental un ofici de l'òrgan substantiu per a la tramitació de l'avaluació d'impacte ambiental d'una activitat de centre d'emmagatzematge, venda i distribució de gasos liquats del petroli (GLP). S'hi adjunta a l'ofici: la sol·licitud d'avaluació d'impacte ambiental, l'estudi d'impacte ambiental, el projecte tècnic, el certificat de compatibilitat urbanística i la documentació complementària.  
Vista la informació continguda en l'expedient, es considera que es disposa d'elements de judici suficients per a realitzar l'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta llei.  
Característiques del projecte  
Instalaciones Palmas Sagunto, SL, promou una instal·lació per a una activitat d'emmagatzematge de GLP en superfície i a la intempèrie, venda i distribució, en una parcel·la de superfície d'aproximadament 3.333 m² a Sagunt. L'accés a la parcel·la es farà pel nord, que confronta amb el vial del Pla parcial camí de la Mar Sagunt 2, enfront de l'estació de gas d'Enagas, que es localitza a l'altre costat del vial.  
L'Ajuntament de Sagunt emet un certificat de compatibilitat urbanística el 17 de gener de 2020, en què indica que, respecte al planejament urbanístic i les ordenances municipals d'aplicació a l'activitat sol·licitada, s'informa que l'ús previst és compatible amb el planejament vigent. I exposa l'observació següent: la parcel·la no reuneix les degudes condicions de solar, per la qual cosa per a poder dur a terme la tramitació d'actes d'ús i edificació del sòl, subsol i volada, la parcel·la haurà d'adquirir la condició jurídica de solar d'acord amb l'article 177 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (vigent en el moment de la tramitació de l'expedient), o bé, garantir suficientment la seua urbanització simultània a l'edificació, d'acord amb les condicions establides en el punt 1 de l'article 178 de l'esmentada llei.  
  
La instal·lació es desenvoluparà en un únic establiment, amb dos emmagatzematges diferenciats i catalogats de manera diferent a l'efecte del compliment de la ITC 02, segons el que s'estableix en el Reial decret 919/2006, de 28 de juliol, pel qual s'aprova el Reglament tècnic de distribució i utilització de combustibles gasosos i les seues instruccions tècniques complementàries. La classificació dels centres d'emmagatzematge i distribució d'envasos de GLP, segons la ITC 02:  
1. Els centres d'emmagatzematge i distribució d'envasos de GLP amb capacitat per a 50.000 kg es classifiquen en la categoria 1.  
2. Els centres d'emmagatzematge amb capacitat per a 500 kg en locals comercials es classifiquen en la categoria 5.  
Es tracta d'una activitat d'emmagatzematge de GLP en bombones, sense procés de manipulació, amb una capacitat total inferior a 50 tones. No es realitzaran en l'establiment operacions de transvasament o ompliment d'envasos i com a activitat supletòria es distribuirà mitjançant una flota de camions propis i venda directa d'unitats en l'establiment.  
  
La distribució de l'establiment quedarà de la manera següent:  
1. Esplanada d'emmagatzematge de superfície 265,97 m² per a envasos (bombones) de GLP distribuïdes en gàbies metàl·liques, apilades en fileres de fins a quatre altures amb una capacitat màxima d'emmagatzematge de 50.000 kg. En el cas d'envasos buits, amb emmagatzematge separat dels anteriors, les fileres podran ser de sis altures. S'ha previst una zona destinada a la circulació per al proveïment, càrrega i descàrrega d'envasos i aparcaments per als camions de repartiment quan no estan en servei. Les gàbies que s'utilitzen per a emmagatzematge hauran de ser d'acer de la classe A1, o en el cas d'estar pintades, el revestiment (no inferior a 100 micres) serà de material no inflamable degudament acreditat per laboratori o norma, i de classe Bs3d0 (M1). Es tracta d'un emmagatzematge d'envasos de GLP de pes inferior a 15 kg (emmagatzematge de categoria 1).  
2. Edifici de caràcter administratiu per al manteniment del centre i la gestió de l'activitat que es pretén desenvolupar, amb una ocupació en planta de 83,71 m² i una superfície útil de 37,22 m², distribuït en tres plantes (soterrani i dues plantes). La planta inferior estarà a una cota de menys 2,50 m sobre la rasant de la parcel·la, destinada a emmagatzematge general i a les instal·lacions per a la pressió de la xarxa contra incendis i el depòsit d'aigua per a proveir la xarxa PCI. La planta principal, situada sobre la rasant, inclourà oficina, vendes comercials, lavabos i vestuaris del personal. La planta superior a cota de més 3,00 m sobre la rasant disposarà d'una coberta lleugera inclinada per a facilitar l'evacuació de les aigües pluvials.  
3. Zona d'emmagatzematge en l'exterior (davant de l'edifici), per a ús comercial (venda), de superfície aproximadament 4 m², composta per una sola gàbia i una altra unitat de les mateixes característiques per als envasos buits. S'emmagatzemaran envasos de GLP de pes inferior a 15 kg per a ús comercial (emmagatzematge categoria 5), amb una capacitat màxima de l'emmagatzematge de 500 kg. El seu proveïment es realitzarà des de l'emmagatzematge principal (esplanada d'emmagatzematge).  
4. Zona d'aparcament dels camions de repartiment i caseta de servei per al manteniment dels camions. La resta de la parcel·la quedarà en el seu estat original amb plantació d'oliveres per a mantindre la configuració paisatgística de l'entorn, i es destinarà a aquesta zona una superfície de 2.109,47 m².  
Segons la documentació remesa, es preveu una capacitat màxima de 6.150 unitats, per a l'emmagatzematge de categoria 1, i per a l'emmagatzematge de categoria 5 la capacitat màxima serà de 30 unitats. La capacitat màxima d'emmagatzematge serà inferior a 50 tones.  
  
La instal·lació disposarà de tancament perimetral, la part que dona al vial es realitzarà amb mur de bloc continu fins a una alçària de 2,5 m, la resta mitjançant mur de 0,75 a 1 m i tancament metàl·lic fins a completar una alçària mínima de 2 m. L'accés rodat al centre d'emmagatzematge estarà permés als vehicles encarregats de la distribució. Els clients tindran accés restringit fins a les oficines (edifici) per a la recollida d'envasos.  
Ubicació del projecte  
La instal·lació s'ubicarà en sòl urbanitzable no programat, segons l'informe tècnic de l'Ajuntament de Sagunt, emés el 23 d'abril de 2021, sobre el compliment de la normativa urbanística vigent, i el règim urbanístic que s'hi aplicarà serà el Pla parcial camí de la Mar 2.  
  
Consultat el visor cartogràfic, la instal·lació no afecta espais naturals protegits ni espais de la Xarxa Natura 2000, té la classificació de zona de nou desenvolupament industrial, disposa de bon accés a través del vial que comunica amb la carretera V-23 al nord de la instal·lació, segons la documentació remesa li és aplicable la legislació de carreteres, ja que part de la parcel·la se situa dins de la línia de protecció de la carretera V-23. Al nord-est de l'activitat es localitza un polígon industrial i està pròxima a altres instal·lacions i naus industrials. L'entorn de la instal·lació està compost per parcel·les rurals dedicades al cultiu i infraestructures lineals (carreteres i línies elèctriques), sense que hi haja en les proximitats nuclis urbans.  
Segons la cartografia i normativa del PATFOR de la Comunitat Valenciana, els terrenys que ocuparà la nova planta no són forestals. D'acord amb el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
Característiques de l'impacte potencial  
L'estudi d'impacte ambiental analitza possibles alternatives d'ubicació, i tria l'alternativa que quede allunyada de nuclis de població i connectada amb aquests mitjançant una adequada comunicació viària.  
La documentació ambiental preveu els impactes produïts en la fase de construcció, fase d'explotació i fase de desmantellament de la instal·lació.  
Fase de construcció: desbrossament, pèrdua de coberta vegetal, moviment de terres, anivellament i compactació del terreny, tràfec de maquinària i personal, contaminació acústica, contaminació per emissions de partícules i gasos de fuga. Fase d'explotació: contaminació per emissió de partícules i gasos de fuga, possible contaminació per fugues de GLP/incendi/explosió, contaminació acústica, contaminació lumínica, modificació del paisatge per presència de la planta d'emmagatzematge i tràfec de vehicles.  
Fase de desmantellament: identifica els impactes similars als descrits en la fase de construcció, encara que menors en nombre i de menys intensitat.  
Així mateix, inclou mesures preventives i correctores en les diferents fases.  
Mesures adoptades en la fase de construcció: s'aplicaran regs periòdics d'aigua en zones exposades al vent, accessos i zones de circulació de maquinària, per a evitar o minimitzar l'alçament de material pulverulent a l'atmosfera, així com en zones de vegetació limítrofes, els camions que transporten materials d'obra hauran d'estar proveïts de lones per a evitar la dispersió de partícules. Es limitarà la velocitat dels vehicles d'obra a 30 km/h. La maquinària disposarà de les corresponents inspeccions tècniques. Els materials d'obra s'emmagatzemaran en zones delimitades i habilitades per a aquest ús. La gestió de residus es realitzarà d'acord amb el que s'exigeix en la normativa de residus. En cas d'abocament accidental de lubrificants o combustibles de la maquinària, es procedirà al tractament immediat de la superfície afectada amb substàncies absorbents, i el material afectat serà retirat i gestionat com a residu perillós.  
Mesures adoptades en la fase d'explotació: manteniment de les instal·lacions (contra incendis), equips i vehicles (ITV) segons la legislació vigent, la circulació dels vehicles de distribució limitarà la velocitat a 30 km/h, i hauran d'efectuar-se els treballs de càrrega i descàrrega amb el motor apagat, adequada gestió de residus i evacuació d'abocaments.  
  
Les mesures adoptades en la fase de desmantellament són les mateixes que les adoptades per a la fase de construcció, indicant que els impactes previstos seran de menys intensitat.  
Es preveu en la planta soterrani de l'edifici (zona d'emmagatzematge, instal·lacions i manteniment) obrir buits de ventilació a l'exterior per a assegurar la refrigeració del grup contra incendis, i garantir una mínima salubritat del local, i si no fora possible, es dotarà el recinte de ventilació forçada.  
Consta la previsió d'emmagatzematge de gasoil en depòsits per a la flota de camions i el carretó elevador per al moviment de la càrrega, que anirà proveït d'un dispositiu protector d'espurnes adaptat al tub d'escapament i els camions romandran amb el motor apagat durant les operacions de càrrega i descàrrega.  
La documentació remesa estableix que l'activitat es desenvoluparà en horari diürn en absència de fonts productores de sorolls, ja que la circulació de vehicles en l'interior de la parcel·la i el moviment de bombones es realitzarà de forma no permanent. L'activitat es desenvoluparà en absència de fonts de vibració.  
La instal·lació es proveirà d'aigua potable a través de la xarxa municipal. Les aigües residuals seran de tipus domèstic, associada a l'ús d'higiene personal i a la neteja del local. Quant a les aigües pluvials, atés que la urbanització de la parcel·la no disposa de xarxes separades, s'abocaran directament al clavegueram municipal prèviament filtrades per a minimitzar el contingut d'hidrocarburs.  
El promotor exposa en la documentació aportada que, pel que fa a les obres d'urbanització, perquè es puga considerar solar, els serveis de llum i aigua són possibles, i que la xarxa de desaigües existent assumirà tant les aigües residuals sanitàries com les pluvials prèviament tractades.  
  
L'estudi d'impacte ambiental preveu la vulnerabilitat del projecte davant possibles riscos d'explosió i incendi i els seus efectes i riscos per abocaments/residus capaços de contaminar el sòl, el subsol i les aigües. No considera exigible el que es disposa en el Reial decret 840/2015, en matèria de control de riscos inherents en accidents greus.  
Respecte al programa de vigilància ambiental, es proposen les accions de control següents: inspeccions periòdiques de les instal·lacions segons la normativa vigent, realització d'auditories acústiques, control d'abocaments supervisat per l'empresa concessionària, gestió de residus perillosos i no perillosos, actuació en cas d'accidents aplicant mesures per a poder detectar possibles fugues de GLP.  
  
Consideracions jurídiques  
El projecte examinat constitueix un supòsit d'avaluació d'impacte ambiental simplificada, segons el que es preveu en l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 4, apartat l.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar que el projecte d'un centre d'emmagatzematge, venda i distribució de GLP, promogut per Instalaciones Palmas Sagunto, SL, ubicat al camí de la Mar 2, parcel·la 10, del terme municipal de Sagunt (València), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental i als termes d'aquest informe, en particular:  
  
1. Les aigües residuals seran abocades després de l'autorització prèvia de l'òrgan substantiu, a la xarxa de sanejament municipal. Així mateix, es prendran mesures preventives de manera que no es produïsca contaminació de les aigües pluvials que alteren les característiques qualitatives i la innocuïtat del seu abocament.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. D'aquest programa, es portarà un registre documentat que inclourà el resultat dels controls i autocontrols periòdics legalment exigibles. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 13 de juny de 2023.- El director general de Qualitat i Educació Ambiental: Joan Piquer Huerga.»